Id-Direttorat tal-Ippjanar tal-MEPA għadu kif ikkonkluda r-rapport dwar l-applikazzjoni tal- tal-Port Ħieles biex jinġiebu krejnijiet ġodda. Dawn il-krejnijiet fil-fatt waslu l-bieraħ Dan ir-rapport jikkonferma li l-MEPA, wara li rċiviet diversi oġġezzjonijiet, kemm mill-Kunsill Lokali ta' Birżebbuġa kif ukoll mir-residenti, insistiet li jinbidlu l-pjanti u jitneħħew il-krejniet mill-parti tal-Port Ħieles li hi l-iktar viċin taż-żona residenzjali. Dan hu pass il-quddiem. Għax ir-residenti huma bir-raġun mxebbgħin bl-impatti tal-Port Ħieles fuq il-ħajja tagħhom, anke jekk tul dawn l-aħħar ħames snin ittieħdu passi biex dan ikun indirizzat. Id-Direttorat tal-Ippanar qed jirrakkomanda ukoll li minħabba l-impatti tal-Port Ħieles fuq Birżebbuġa, jsir ħlas mill-Port Ħieles ta' €955,000 biex jintużaw fuq xogħolijiet f'Birżebbuġa. Eżatt liema ser ikunu dawn ix-xogħolijiet għadu mhux ċar imma dawn affarijiet li jiġu ċċarati matul il-ġranet u l-ġimgħat li ġejjin bejn il-MEPA u l-Kunsill Lokali ta' Birżebbuġa. Fil-waqt li din hi aħbar tajba għal Birżebbuġa tajjeb li niftakru li sitt snin ilu, fl-2009, il-MEPA kienet ukoll ħadet deċiżjoni simili. L-ammont dakinnhar kien ta' €741,820. Imma dakinnhar il-Port Ħieles kien appella minn dik id-deċiżjoni u l-Kabinett ta' Lawrence Gonzi kien żamm mal-Port Ħieles u lill-Birżebbuġa ċaħħada minn dawn il-flus u Birżebbuġa tħalliet tittewweb . Wara l-esperjenza qarsa ta' sitt snin ilu nistennew u naraw kif ser jiżviluppaw l-affarijiet.